b"\n_START_ARTICLE_\nHomilies d'Organy\xc3\xa0\n_START_SECTION_\nCaracter\xc3\xadstiques\n_START_PARAGRAPH_\nSegons els experts, es van escriure entre el final del segle XII i el comen\xc3\xa7ament del XIII. Les Homilies d'Organy\xc3\xa0 s'inspiren en les can\xc3\xb2niques augustinianes, com per exemple Sant Ruf d'Aviny\xc3\xb3, que donaren un impuls a la pastoral popular, dins el corrent de la reforma gregoriana. El car\xc3\xa0cter de la lletra \xc3\xa9s el propi de l'\xc3\xa8poca de transici\xc3\xb3 a l'art g\xc3\xb2tic, i la qualitat del pergam\xc3\xad, for\xc3\xa7a gruixut i ordinari. Certes particularitats del llenguatge fan pensar als erudits que aquest manuscrit \xc3\xa9s del temps del rei Pere I el Cat\xc3\xb2lic (1196-1213). El text \xc3\xa9s escrit en catal\xc3\xa0 no proven\xc3\xa7alista, encara que s'hi trobin alguns mots poc coneguts en la llengua catalana._NEWLINE_Les Homilies d'Organy\xc3\xa0 i les de Tortosa tenen una homilia comuna: la del Dimecres de cendra, de manera que han estat relacionades amb col\xc2\xb7leccions d'homilies d'origen proven\xc3\xa7al, que eren d'\xc3\xbas freq\xc3\xbcent en l'\xc3\xa8poca. Mentre que les de Tortosa copien el text proven\xc3\xa7al i tenen un to m\xc3\xa9s popular, les Homilies d'Organy\xc3\xa0 s\xc3\xb3n traduccions al catal\xc3\xa0 i s\xc3\xb3n de car\xc3\xa0cter m\xc3\xa9s culte.\n_START_SECTION_\nHist\xc3\xb2ria\n_START_PARAGRAPH_\nAquestes homilies varen ser descobertes per Joaquim Miret i Sans, historiador i jurista, el setembre de l'any 1904, tot regirant en la rectoria d'Organy\xc3\xa0 els pergamins de l'arxiu de l'extingida col\xc2\xb7legiata de Santa Maria, que fou fundada pels senyors de Caboet en el segle X o principis del IX. La troballa consistia en un petit quadern de pergam\xc3\xad de tres fulls doblegats per la meitat, sis folis de 18 cent\xc3\xadmetres d'alt per 12,5 d'ample, escrits en les dues cares, amb 23 ratlles d'escriptura en cada cara o plana, assenyalades fortament amb un punx\xc3\xb3 i amb una mitjana de 50 a 55 lletres cada ratlla._NEWLINE_M\xc3\xa9s endavant varen ser trobats altres fulls que complementaven els primers, de manera que avui el manuscrit consta de 8 folis escrits per ambdues cares, amb un total de 16 planes."